“Bykomend tot dié vergunnings het Ramaphosa ook ’n nasionale biddag vir Sondag 31 Mei aangekondig. Op dié dag word Suid-Afrikaners van alle gelowe versoek om, maak nie saak waar hulle hul bevind nie, ŉ oomblik te neem en te bid vir dié wat geraak is deur die Covid-19-pandemie, dié wat geliefdes weens die virus verloor het en ook dié wat onverpoos veg om die verspreiding daarvan te bekamp.” Só skryf Elaine Krige op 26 Mei in ŉ artikel op Maroela Media, na aanleiding van Ramaphosa se toespraak oor geloofsake.
Of moet hulle dalk kragte saamsnoer – ’n uiters gedrewe en gemotiveerde span gode vorm wat saam hande vat en soos ’n wafferse “dream team” die bedreiging stormloop? Ons moet tog genoop wees om tydens gebed laasgenoemde aan te beveel aan ons god want, net ingeval my god nie heeltemal die mas kan opkom nie, is ek darem gerus dat andersgelowige Suid-Afrikaners tot hul gode ook bid. Iewers tussen die lot behoort ons reg te kom.
Dus, as ons almal ewe vroom vir ons onderskeie gode bid, wat beteken dit eintlik? Gestel daar kom genadiglik ’n uitkoms, aan wie kom die eer toe? Die gode het voorsien. Joune, myne, almal s’n. Nee, aan God (die regte Een; die enigste Een) kom álle eer toe. “Aan die Koning van die eeue, die onverderflike, onsienlike, alleenwyse God, kom toe die eer en die heerlikheid tot in alle ewigheid. Amen.” (1 Timotheus 1:17).
Jy kan nie die lof wat God toekom deel met ’n ander nie. Jy kan nie God dien op jou manier en dan onbeswaard toelaat dat ’n ander sý god – jou God se vyand – dien op sy manier nie. Jy kan nie in die oggend op jou radioprogram open met die Woord van God en dan saans jul bespiegeling oor Allah se opinie van wêreldsake uitsaai nie. “Niemand kan twee here dien nie; want óf hy sal die een haat en die ander liefhê óf hy sal die een aanhang en die ander verag. Julle kan nie God én Mammon dien nie!” (Mattheüs 6:24). En dit geld vir alle gode.
Ons moet, soos deur God beveel, ons opdrag om vissers van mense te wees, uitleef. Sodoende sal ons nie net ons mede-Suid-Afrikaners se siele red nie, maar God sal Hom oor ons ontferm en sy seën oor ons uitstort. “As jy jou bekeer, Israel, spreek die Here, bekeer jou tot My; en as jy jou verfoeisels van my aangesig af verwyder, hoef jy nie rond te swerwe nie. (Jeremia 4:1).
Ek stem saam. Hy wat Sy lewe vir my gegee het, is my God en tot Hom sal ek bid. Sy tyd is nie ons tyd nie, maar Hy sal ons antwoord in Sy tyd. Ek glo dit met alles in my lewe!